काँकडभिट्टा  गोल्डकपमा १० टोली
मोफसलकै सर्वाधिक राशिको मेची नेत्रालय काँकडभिट्टा गोल्डकप फुटबलको तेस्रो संस्करणमा आयोजकसहित १० टोलीले भाग लिने भएका छन् । 
काँकडभिट्टा — मोफसलकै सर्वाधिक राशिको मेची नेत्रालय काँकडभिट्टा गोल्डकप फुटबलको तेस्रो संस्करणमा आयोजकसहित १० टोलीले भाग लिने भएका छन् ।  मंसिर ६ देखि १६ सम्म स्थानीय काँकडभिट्टा माविको मैदानमा हुने प्रतियोगितामा एक भारतीय टोलीले समेत भाग लिने पत्रकार सम्मेलनमा बताइयो । कोलकाताको सुवासचन्द्र ब्वाइज क्लबसहित झापा ११, रूपन्देही ११, मनाङ मस्र्याङ्दी, एपीएफ, त्रिभुवन आर्मी, नेपाल पुलिस, हिमालयन शेर्पा र संकटा क्लबले भाग लिने निश्चित भएको आयोजक काँकडभिट्टा फुटबल ट्रेनिङ सेन्टरका अध्यक्ष मीन बस्नेतले जनाए । पहिलो संस्करण विजेताले १ लाख पुरस्कार पाएका थिए । गत वर्ष राशिमा तेब्बर वृद्धि गरी ४ लाख बनाइएकोमा यो वर्ष दोब्बर वृद्धि गरी ८ लाख वनाइएको छ । ‘पुरस्कार राशि बर्सेनि वृद्धि गर्दै लैजाने हाम्रो लक्ष्य हो,’ आर्थिक समिति संयोजक गंगालाल गुरुङले भने । प्रतियोगिता सम्पन्न गर्न करिब ७० लाख रुपैयाँ आवश्यक पर्ने आयोजकको भनाइ छ । त्यसमध्ये ५ लाख रुपैयाँ संकलन भइसकेको छ । प्रतियोगिताको मुख्य प्रायोजक मेची नेत्रालयले ८ लाख, समाजसेवी नरेन्द्र मेचे गछामले ४ लाख, मेची बस व्यवसायी संघले ३ लाख, अठोट नेपालले १ लाख ५० हजार रुपैयाँ प्रदान गरेका छन् ।